Масягутов Минеттин бабай сөйли:

,,Сугышта куркыныч көннәр һәм төннәрнең бересендә Днепрны кичтек. Без агач-такталардан сал ясап миномётыбызны шунда урынлаштырдык. Моторлы көймә салны эләктерде дә алгы ярга таба йөзде. Без ишкәкләр белән аңа ярдәм иттек. Өстән пулялар, снарядлар,бомбалар яңгыр урынына ява. Көймә ярга якынлашу белән, без суга сикерешеп төштек, плита белән миномётны коры җиргә тартып чыгардык. Немецлар сизеп калганчы, аны ятешле урынга урынлаштырып өлгердек. Koмандир координатларны исәпләп әйтте һәм атырга команда булды, без немецларга көчле ут ачып, арттан килүче солдатларга Днепрны кичергә мөмкинчелек бирдек. Шушы көнне безнең миномёт кына 120 мм-лы 180 мина атты. Ут кебек кызып миномётыбызның көбәге бөгелеп төште. Иртәгесенә безгә яңа миномёт бирделәр. Без шул миномёт белән 462-нче номерлы миномёт полкы составында дошманны Туган илебездән куып чыгардык. Румыния, Венгрия,Австрия илләрен немец фашистларыннан азат иттек. Җиңүне Венада каршыладык.

Икенче куркыныч көнем Будапешттан алыс түгел бер авыл янында булды. Командир мине задание белән командованиегә җибәрде. Үзебезнең полкка кайтып килгәндә мине ике немец самолеты бастырды. Берсе килеп баш очыннан очып ,пулеметтан ут сиптереп китүгә, икенчесе килеп җитеп тагы пулялар яудыра. Мин, берсе үтеп китсә сикереп торам да, йөгереп барып я окопка, я бомба чокырларына сыенам, икенчесе үтеп китсә,тагын йөгерәм. Шулай итә торгач, якындагы карагач урманына барып кереп котылдым. Ахыр чиктә урман өстенә бомбалар ташлап китте теге самолётлар. Ләкин барыбер үтерә алмадылар совет солдатын. Моны кузәтеп торган полкташ иптәшләрем: ,, Ну, Масягутов, син күмәкле тугансыңдыр!-” дип каршы алдылар. Өс ел сугышта булдым, ә бер тапкыр да яраланмадым. Миномёт сызгыруыннан колап кына катыланып калды','- диде Миннедин бабай, сүзен тәмамлап.