 Кеше бәхете белемдән дә, ата-әсәһенән дә, ваҡыттан да тормай икән. Барыһы ла – кешенең үҙенән, халыҡ аҡылы юҡҡа ғына “Кеше үҙ бәхенең тимерсеһе”, тип әйтмәгән. Быны Хоҙабәндә ауылында йәшәүсе ябай ауыл ҡатыны яҙмышы ла раҫлай. Люциә Мөхлис ҡыҙы Кинйәбулатова (Төхвәтуллина) бөгөн бер нимәгә лә үкенмәй, киреһенсә, тормош кәртәләренә бирешмәй, мәхәнәле, шатлыҡлы, намыҫлы хеҙмәт менән тулы ғүмер кисерҙем, тип иҫәпләй.

Люциә апай 1941 йылда Күгәрсен ауылында тыуған, атаһы татар милләтенән, әсәһе Калининград өлкәһенән килен булып төшкән сыуаш ҡыҙы булған. Ҡартатаһы Усман Ғөбәй улы мулла булып танылған. Ҡыҙыҡайҙы ғаиләлә әллә ни иркәләп үҫтермәгәндәр, бәләкәй генә көйө йорт тирәһендә, колхозда эшләй. 5 класты тамамлағас, артабан ике класты киске мәктәптә уҡый. Ҙурая төшкәс, махсус курс үтеп, “Трахома шәфҡәт туташы”танытмаһын ала, өй беренсә йөрөп ул осорҙа халыҡта аҙа башлаған йоғошло күҙ ауырыуын дауалай. Спорт менән әүҙем шөғөлләнә, бигерәк тә саңғыла шыуырға ярата. Тиҙҙән һөйгәнен – Карағайтуғай (Кинйәбулат) ауылы егете, урмансы Кәлимулла Фәзлетдин улын осрата. Өйләнешеп, йәштәр Хоҙабәндә ауылында йәшәй, “УРАЛ” колхозында ир механизатор булып, ҡатын малсылыҡта эшләй башлай. 1984-97 йылдарҙа Люциә Мөхлис ҡыҙы Хоҙәбәндә ауылындағы райпо магазинында һатыусы, йәнә 12 йыл хат ташыусы була. Тормош иптәше ғүмеренең аҙаҡҡы көндәренәсә колзозда тракторсы була – 60-сы йәшендә генә йөрәк өйәнәгенән донья ҡуя.

38 йыл Кинйәбулатовтар бергә донья көтә. 20 йыл бал ҡорто ғаиләләрен үрсетәләр, һәр саҡ ҙур картуфлыҡ, баҡса тәрбиәләйҙәр, ҡош-ҡорт, мал-тыуар ишле тоталар. Икеһе лә эш өсөн янып тора, ҡунаҡтарҙа табын йәме була.

Люциә Кинйәбулатова райондың йәмәғәтселек тормошонда әүҙем ҡатнаша. Хоҙабәндә ауылында “Аҡйондоҙ” ағинәйҙәр клубын ойошторған. “Башҡорт шәле”, “Ҡорама”, “Башҡорт стилле биҙәүсеһе (Һаҡал)” фестивалдарендә даими ҡатнашыуы, төрлө конкурстарҙа мөнәжәт йырлағаны өсөн баһалама төркөмдәренән күп һанлы Рәхмәт хаттары, Почет грамоталары алған. Ағинәй үҙенең өләсәһенең һандығын ҡәҙерләп һаҡлай, уның эсендә тотош хазина – милли биҙәкле балаҫтар, күркәм буй юрғандар, нәфис күлдәктәр һәм яулыҡтар, халыҡ йолаларына ярашлы костюмдар, бетеүҙәр, шунда уҡ тарихи фотолар һалынған моҡсайҙар, араларында миҙалдар һәм түш билдәләре, гәзиттән ҡырҡып алынған мәҡәләләр ҙә бар.

Үҙе ҡабатлап әйтеүенсә, Люциә апай бик бәхетле – яҡындары, туғандары татыу, егәрле, әхирәттәре лә күп. Люциә апайҙың ҡулдары былай ваҡытта ла эшһеҙ тороуҙы белмәй – дебет шәлдәр бәйләй, уның күҙ нурҙары, күеңел йылыһы һалынған ҡул эштәрен ҙур теләк менән һатып алыусылар ҙа күп. Үҙе ҡорған ҡотло доньяһы, матур хыялдарының тигеҙ генә тормошҡа аша барыуы Люциә апайға бөтмәҫ дәрт, һаулыҡ, оҙон ғүмер бирә. 