1941 йыл, һуғыш…

« Иң тәүҙә һуғышҡа коммунистар китте. Тора- барға ауылда ҡатын-ҡыҙҙар һәм үҫмерҙәр генә ҡалды. Трактор юҡ ,ер һөрөү ҙә,урып- йыйыу ҙа,йорт эштәре лә үҙебеҙгә ҡалды.

Үгеҙҙәр менән ер һөрә торған инек,шул уҡ һыйырҙарҙа иген ерҙе тырматтырҙыҡ.Сәсеп үҫтергәндән, ул арышты утай торған инек,уҙебеҙ урып,киптереп,һуғып бирә инек.Ун сутый ер урһаң йөз грамм он бирҙеләр.Мин, беренсе булып илле сутый урып, бер килограмм он алдым.Өҫтә алама кейем,аяғымда сабата.Шулай булһа ла бирешмәнек,бесән дә саптыҡ,кәбән дә һалдыҡ,ҡул менән ҡаҙып, картуфын да сәстек. “Бөтәһе лә фронт өсөн,бөтәһе лә еңеү өсөн” тигән девиз менән эшләнек һәм йәшәнек.Эштән һуң фронт өсөн ойоҡбаштар,бейәләйҙәр бәйләнек.Берәүгә фронттан хат килһә, уны бөтәбеҙ бергә ултырып уҡый торған инек.

Тик 1943 йылда ғына тракторҙар эшләй башланы.Һаман да ул тракторҙар өсөн утынды үҙебеҙ әҙерләп, киптереп бирә инек.Ә тырматырға һаман да үҙебеҙҙең һыйырҙар.Беҙгә Ашлыҡтар уңыр,күкрәккә терәп, икмәк киҫерһегеҙ әле –тип әйтә торғандар ине.Килде ул көн,бына беҙ хәҙер ниндәй иркен,мул тормошта йәшәйбеҙ” –тип һөйләне миңә ҡәрсәйем Әмирханова Шәмсиә Хәсән кыҙы .

Эйе, ауыр булған, ләкин ышанғандар , шул ышаныс еңеүгә килтергән дә инде.Һәр бер аҙым ер өсөн фронтта ҡан ҡойғандар,ләкин бирешмәгәндәр.Ә күптәре шул яу ҡырында ятып ҡалдылар.Беҙҙен Аҡҡондоҙ ауылынан фронтҡа 42 кеше китә ,шуларҙың 21 генә әйләнеп ҡайта.Минем ҡартайым Әмирханов Шәһивәли ҙә фронттан әйләнеп ҡайта алмай.Улар ҙа бит беҙҙең ошолай шат тормошта йәшәүебеҙ өсөн ҡан ҡойғандар, ғүмерҙәрен дә йәлләмәгәндәр.Ата-бабалар яулап алған тыныс тормошто һаҡлайыҡ .

Гөлнара Әмирханова