Районный конкурс сочинений «Без срока давности»

Тема творческой работы:  
**«Һуңғы үтенес»**

**Автор работы:** Кинзябулатова Назгуль Мустафовна,   
обучающаяся 8 класса  
муниципального общеобразовательного бюджетного учреждения средняя общеобразовательная школа имени Н. Каримова с. Кугарчи муниципального района Зианчуринский район Республики Башкортостан

Учитель: Кинзябулатова Гульназ Зиннуровна

**Һуңғы үтенес.**

Август айы, 1938 йыл. Көн шул тиклем эҫе.Уттай ҡыҙыу эш ваҡыты. “Ҡыҙыл Ямашлы” колхозсылары ҡуна ятып Артыу буйында бесән эшләй.Хәтирә ҡарт өләсәйем йылға буйында бесәнселәргә ашарға бешерә.Бикмөхәмәт ҡарт ҡартайым бригадир.Йылғанан саҡ ҡына өҫтәрәк ҡыуыштар теҙелеп киткән.Артыу буйында салғы тапаған,бесәнселәрҙең күңелле тауыштары яңғырап тора. Ҡатындар ҙа ирҙәр менән бер рәттән таңдан кискә тиклем бесәндә.Йәш балалылар сәңгелдәктәрҙе күләгәле ағасҡа элгәндәр.Бәпестәрҙе ҙурыраҡ апай –ағалары ҡарай. Кешеләр йырлап эшкә бара, йырлап эштән ҡайта. Әле Артыу буйында кемдәрҙер кәбән һала, малай-шалай һөйрәткелә йөрөй.

Хәтирә лә улар менән бергә бесәндә йөрөнө, тырышып бесән сапты,күбәләне.Бикмөхәмәт менән өйләнешеүҙәренә бер йыл тирәһе генә. Бигерәк бәхетле улар.Ире лә уңған, кәләше тип өҙөлөп тора.Аҙаҡҡы көндәрҙә генә уны Бикмөхәмәте аш бешереүсе итеп ҡуйҙы. Бында ла эш етерлек.Түҙеп торғоһоҙ эҫелә ҡаҙан тирәһендә уралыуы ла рәхәт түгел. Ул бешергән аш та үҙенсә бик тәмле була.Шулай булмай ни, бөтә күңелен һалып бешерә бит ул!Тик бөгөн иртә таңдан ниңәлер ауырып тора.Бесәнселәргә төшкө ашты өлгөрткәс, бикәсенә әйтеп , ауылға йәйәү ҡайтып китә. Ауылға тиклем туранан өс саҡрым тирәһе. Төшкө ашҡа туҡтаған Бикмөхәмәткә һылыуы “Еңгәй ауылға ҡайтып китте” тигәс,ул ашап та тормай ауылға һыбай елдерә.

Ҡайтып етеүенә “Улың тыуҙы” тип һөйөнсөләйҙәр. Бикмөхәмәттең улы бар! Ул атай! Ҡыуанысынан сабыйҙарына нурлы оҙон ғүмер теләп Зиннур тигән исемде үҙе һайлай. Шатлығынан һыбай, атында ҡоштай осоп , тағы бесәнселәр янына ашыҡты.Ямғырҙарға тиклем бесәнде эшләп өлгөрөргә кәрәк...

Ошолай гөрләп кенә йәшәргә лә йәшәргә ине лә ул, тик бик тиҙҙән һуғыш башлана.Ауылдан бер-бер артлы ир-аттар һуғышҡа алына. Бикмөхәмәтте генә һаман һуғышҡа алмайҙар. Тылда ла бик еңел түгел.Колхоз аттарын һуғышҡа алалар, ҡалғандарын да колхоз эшенә екмәй айырым ҡарайҙар.Улар РКК аттары тип аталды.Шул аттарҙы ҡарт ҡартайым оҙатып барып, һуғыш яландарын күреп ҡайта. Ауылда барлыҡ бала-саға, ҡатын-ҡыҙ эшкә егелә. Аслыҡ, яланғаслыҡ, фронттан ҡара ҡағыҙҙар килеп кенә тора.Ҡарт ҡартайым көн-төн эшләй, кешеләргә ҡулынан килгәнсә ярҙам итә. Ул мәҙәк һүҙле, кешеләргә ярҙамсыл кеше була.Һуғыш барғанда нисек түҙеп ятһын инде? Көн дә тиерлек үҙен тиҙерәк фронтҡа алыуҙарын һорап, хәрби комиссариат юлын тапай.

1942 йылдың ғинуарында йәш ғаиләгә йәм өҫтәп, Сабира исемле ҡыҙҙары тыуа.Улдары Зиннур” атай”,”әсәй” тип тәтелдәп йүгереп йөрөй.Ә 5 февралдә Бикмөхәмәт ҡарт ҡартайымды һуғышҡа оҙаталар.Ул әсәһен, ҡатынын,бәләкәс улын,15 кенә көнлөк ҡыҙын ҡалдырып һуғышҡа китә.Уны яраланып ҡайтҡан фронтовик Сәфәрғәле ағаһы Һарыҡташ станцияһына алып барып оҙатып ҡала.Бикмөхәмәт ҡарт ҡартайымдың улы, ҡартайым Зиннур ошо ваҡиғаны былай тип иҫкә ала:

-Ҡәрсәйем дә, әсәйем дә көнө буйы күңелһеҙ йөрөнөләр, илап та алалар.Минең арҡамдан яраталар, ә мин ағай булып сәңгелдәк тирәһендә уралам.Уларҙың ниңә кәйефһеҙ йөрөгәнен аңламайым. Төндә ниңәлер уянып киттем.Тоноҡ шәм яҡтыһында атайым менән Сәфәр олатайым һөйләшеп ултыра.Сәфәрғәле олатай,аҙаҡҡы ҡустымды оҙатам ,тип күҙ йәштәрен һөртөп ала.Ниңәлер ошо ваҡыт һәм һуғышҡа киткәндә атайымдың мине күтәреп мәсет янына тиклем барыуы, арҡамдан яратыуы иҫемдә уйылып ҡалған.

Дәһшәтле һуғыш яланына барып эләккәндә, ҡарт ҡартайыма ни бары 27 йәш була.Башта һирәкләп булһа ла өскөл хатары килеп тора.Бер хатында алыҫ Украина ерҙәрендә йөрөүе тураһында хәбәр итә.Һәр ваҡыт колхоз тормошо, ауылдаштарының хәлен ҡайғыртып һорай.Хаты һайын “Әсәйемде, баларҙы, үҙеде һаҡла.Ҡошсоҡтарыбыҙға ел-ямыр тейҙермә, һөйөклөм,”-тип үтенә. Ҡыҙғанысҡа ҡаршы, яратҡан әсәйенә, һөйөклө ҡатынына, ғәзиз балаларына ҡарата матур йылы хистәр менән һуғарылған хаттары ,ҡабыҡ түбәнән һыу үтеп тороу сәбәпле, һаҡланмаған.Улына кемдер аша миҙалын да ебәрә.Ҡартайым уны иң ҡәҙерле бүләк итеп түшенә тағып йөрөй.Репей ауылының урыҫ малайҙары талап алып ҡала миҙалды.Ни тиклем генә атаһының һуңғы ҡомартҡыһын бирмәйем тип тырышмаһын, тегеләр күмәк булғас алып ҡалалар.

1943 йылдың йәй аҙаҡтарында “хәбәрһеҙ юғалды” тигән хәбәр килһә лә, уны балаларына оҙаҡ ваҡыт әйтмәйҙәр.Йәй баштарында килгән һуңғы хатында “Бик ҡаты һуғышҡа инергә торабыҙ.Ошо һуғыштан иҫән ҡалһам-ҡайтырмын” тип яҙған була.Тиҫтә йылдар үткәс кенә,ейәндәре Хәтер сайттарында күп эҙләнеүҙәрҙән һуң, ҡартайҙарының Курск дуғаһында барған ҡаты “Утлы ҡулса” алышында һәләк булыуын асыҡлай.

Утыҙы ла тулмай ике кескәй бала менән тол ҡалған ҡарт өләсәйемә,әлбиттә,еңел булмағандыр.Тыл фронтында хеҙмәт иткән ҡатын ни тиклем генә ауыр булмаһын, ни тиклем генә нужа ҡаласын кимермәһен,һөйөклө кешеһенең һуңғы үтенесен үтәй: бейемен аҙаҡҡы көндәренә тиклем ҡәҙерләп тәрбиәләй,балаларын-ҡошсоҡтарын-ел-ямғыр тейҙермәҫкә тырышып ысын кешеләр итеп тәрбиәләп үҫтерә, үҙ аллы тормошҡа аяҡ баҫтыра.Хәтирә ҡарт өләсәйем ғүмере буйы ҡарт ҡартайымды көттө.Күңеле ышанманы һөйгәне кире әйләнеп ҡайтмаҫына.Беҙгә,ейәнсәрҙәренә,төштәрендә күрһә лә һөйләр, былай ҙа йыш иҫкә алыр ине уны. Ғүмеренең һуңғы йылдарында ла,бәлки,бөгөн ҡайтыр, тип көттө. Тик Бикмөхәмәте генә ҡайтманы...

Инде һуғыш бөткәнгә лә теүәл 75 йыл була. Быйылғы еңеү яҙын беҙ,иҫәндәр, лайыҡлы ҡаршылайыҡ.Еңеү көнө- һәр кем өсөн ҙур байрам, сөнки беҙ бөгөнгөбөҙ менән һуғыш ветерандарына, тыл хеҙмәтсәндәренә бурыслыбыҙ, рәхмәтлебеҙ. Шундай ҙур юғалтыуҙар аша килгән тыныс күктәребеҙ һәр ваҡыт аяҙ булһын.Бер кем дә, бер нимә лә онотолмаһын, бер ғаиләгә лә үҙ яҡындарын юғалтырға яҙмаһын!Мәғәнәһеҙ һуғыштар ҡабатланмаһын!

**Наҙгөл Кинйәбулатова**