Мең ярым балаға кендек инәһе.

Күгәрсен ауылында йәшәүсе Нина Федоровна Блуднева 1929 йылдың ғинуарында тыуған.

Нина Ырымбур өлкәһе Троицк ҡасабаһында тыуған. Ата-әсәһе ун бала аҫрауға (Нина дүртенсе, ғөмүмән, ғаиләлә алты малай, дүрт ҡыҙ) ҡарамаҫтан, хәлле йәшәй, шуға ла ғаилә башлығы Федор Синягинды, кулак, тип мөлкәтен тартып алып, үҙен Йылайыр төрмәһенә ултыртып ҡуялар. Синягиндар ғаиләһе, бирешмәҫ өсөн, тырышып көн күрә. Ауыр баласаҡ эҙемтәһелер, хәҙер ошо ун баланан Нина һәм йәнә бер апаһы, бер һеңлеһе генә иҫән, үҙҙәре оҙаҡ йәшәүселәр нәҫеленән.

Нинаның бала саҡтан аяҡтары ҡамыт, шуның арҡаһында уҡырға йүнләп йөрөй алмай, хатта бер мәктәбә бер класты ике тапҡыр уҡый. Етенсе каласты тамамлағандан һуң,1946 йылда, Өфө медицина училищеһына уҡырға инә. Студенттарға туҡланыу ойошторолмай. Шулай ҙа көнөнә дурт йөҙ грамм икмәк өләшәләр. Бынан тыш әсәләре ауылдан ҡабаҡ, картуф кеүек йәшелсә, башҡа ризыҡ хәстәрләп ебәрергә тырыша. Һуғыштан һуңғы емереклек йылдары, кейергә кейем юҡ, бигерәк тә аяҡ кейеме менән этлектәр күп була.

1950 йылда диплом алғас, ҡыҙҙы Бикбау ауыл советына ауыл табибы итеп эшкә йүнәлтәләр. Урыҫ ҡыҙы бында өс йыл ярым эшләй, ярҙамға бер санитарка бирәләр, тәүҙә ул башҡортсаны, башҡорт ҡатындары руссаны белмәгәнлектән бик ауыр була, ахыр сиктә фельдшер дәфтәргә һәр һүҙҙең тәржемәһен, яңғырашын яҙып өйрәнеп (бер ҡатын ярҙамлаша) ярайһы уҡ яҡшы аралаша башлай. Йорт һайын ете-һигеҙ бала тыуа, әле уҙе әсәй булыу бәхетен дә татымаған ҡыҙ һәр баланы үҙ ҡулдары менән ҡабул итеп ала. Медпунктты йылытыр өсөн утын ҡырҡырға ла, башҡа мәшәҡәттәрҙе лә атҡарырға тура килә. Ике тәҙрәһендә быяла булмаған бинала ел өрмәһен өсөн туҡыма тарттырып ҡуялар. Ер иҙән, атлап йөрөргә бер-ике таҡта ғына түшәп ҡуйылған. Теш һурҙырырға ла, күҙенә сүп төшһә лә бында киләләр.

-Халыҡ яҡшы, хәл белергә, йә дауаларға йорттарына барһам, шунда уҡ урындыҡҡа ашьяулыҡ түшәп, барлы-юҡлы тәғәмдәрен сығарып, сәйгә ултыртыр ине, мине бер ҡайҙан да йылы сәйһеҙ сығарманылар, хөрмәт итеп торҙолар,-тип хәтерләй үҙе лә рәхмәтле Нина Федоровна.

Өс йыл ярым шулай тәжрибә туплағас, урындағы телде яҡшы ғына өйрәнеп бөткәс, Нина Синягинаны Кугәрсен участка дауаханаһына мөдир итеп күсерәләр. Бер-ике йылдан 25 йәшлек ҡыҙ 24 йәшлек киномеханик Петр Блудневка кейәүгә сыға. 1956 йылда ҡыҙы Лариса, алты йылдан улы Юрий тыуа. Алға китеп шуны әйтәйек, ҡыҙы Таҙларҙа йәшәгән, ауыл хужалыҡ институтын тамамлаған, газ ҡаҙанлығында оҙаҡ йылдар оператор булып эшләй, ҡаты сирҙән вафат булып ҡалған. Улы Юрий ғүмер буйы хәрби хеҙмәттә, авиация институтынан һуң Софрино хәрби ҡалаһында йәшәп ҡала, әле иҫән. Нина Блуднева Күгәрсендә медицина өлкәһендә илле ете йәшенә тиклем эшләй, хеҙмәт ветераны.

Тормош иптәше һикһән өс йәшендә ҡартлыҡтан вафат булған.Ғаилә оҙайлы йылдар ишле мал тота, бал ҡорто аҫрай, оло ҡартуфлыҡ, баҡса тәрбиәләгән. Тормош иптәшенең терәк булыуы арҡаһында бирешмәй йәшәй, концерт-спектаклдәр ҡарарға ла, мәжлестәрҙә ял итергә лә яйын табалар, тормош шарттары йылдан-йыл яҡшыра бара, төрлө уңайлыҡтар барлыҡҡа килә, техника кубәйә. Йорт төҙөп инәләр.

Мең ярымдан ашыу балаға кендек инәһе булғанмындар тип уйлайым, яҙып-иҫәпләп барманым шул,ти. Нисек кенә булмаһын, ауыл ҡатындарына әсәй булырға ярҙам иткән.